<classify> SERIKALI imeupatia mkoa wa Rukwa Sh bilioni tisa kukarabati na upanuzi wa vituo vya afya 10 na ujenzi wa hospitali tatu za wilaya vitoe huduma za dharura za uzazi.Mkuu wa Mkoa wa Rukwa, Joachim Wangabo ameeleza hayo juzi wakati alipokabidhiwa vifaa tiba vyenye thamani ya Sh 211,145,850 vitakavyosambazwa katika halmashauri nne zilizopo mkoani humo. Vifaa tiba vilivyokabidhiwa ni mashine za kupima wingi wa damu kwa wajawazito, mashine za kuongeza joto kwenye vyumba kutunzia njiti, waliozaliwa kabla ya muda.Vituo vilivyonufaika na ufadhili ni Kituo cha Afya Matai Kalambo na Milepa Halmashauri ya Wilaya Sumbawanga na Hospitali ya Rufaa ya Mkoa wa Rukwa. Alikabidhiwa miundombinu ya maji safi na maji taka katika vituo vitatu vya kutolea huduma za afya vya Sh 542,056,600. Makabidhiano hayo yaliyofanyika katika Hospitali ya Rufaa Mkoa wa Rukwa yalifanywa na Shirika la Plan International. Shirika hilo linatekeleza mradi wa uzazi salama Rukwa kwa mashirika ya Jhpiego na Africare kupitia ufadhili wa taasisi Global Affairs Canada na watu wa Canada.Mradi wa uzazi salama sasa wanatukabidhi miundombinu mipya ya maji iliyofanyiwa ukarabati katika vituo vyetu vitatu vya afya na kutukabidhi vifaa tiba kwa awamu ya pili ikiwa ni mwendelezo wa jitihada na dhamira kuhakikisha huduma za afya ya uzazi na mtoto mkoa wetu inaimarika zaidi, alieleza.Mwakilishi wa Ubalozi wa Canada nchini, Stefan Paquette aliipongeza serikali kwa uwekezaji mkubwa katika sekta ya afya. Alisema kwamba itasaidia kupunguza vifo vya wanawake na watoto wachanga, pia kuboresha huduma za afya nchini.Kaimu Mganga Mkuu wa mkoa wa Rukwa, Dk Emanuel Mtika alisema miundombinu hiyo na vifaa tiba 12 vitasaidia watoto njiti kuongezeka uzito na kukua wakiwa na afya bora kwa uangalizi na ushauri wanaopatiwa vituo vya Kangaroo KMC wanakotunzwa.Pia huduma za msingi za dharura zitaimarishwa kwa kuhakikisha kila mjamzito anapimwa wingi wa damu anapohudhuria kliniki, alibainisha.Mkurugenzi wa Jhpiego Tanzania, Dk Jerome Zoungrana alisisitiza umuhimu wa miundombinu hiyo kuwa endelevu kwa kufanyiwa ukarabati na kuitunza ili idumu.  <topic>: KITAIFA 